Louis Tussaud's Wax Museum
Louis Tussaud's Wax Museum, (efter voksmodelløren Louis Tussaud, oldebarn af Marie Tussaud), museum i København for voksportrætkunst, åbnet 1972 og fra 1974 til 2007 med hjemsted i Kunstindustrimuseets tidligere bygning ved Tivoli i København. Museet havde Madame Tussauds vokskabinet i London som forbillede og rummede over 200 legemsstore figurer, der var samlet i gallerier, bl.a. Kongernes Sal, Statsmænd, Kunstens Mestre, Eventyrland, Rampelys, Casablanca og Rædselskabinettet. Museet blev nedlagt, da kontrakten med Tivoli udløb.